**РЕПУБЛИКА СРПСКА**

**НАРОДНА СКУПШТИНА**

**ЗАПИСНИК**

**са Шеснаесте посебне сједнице Народне скупштине Републике Српске,**

**одржане 24. и 25. децембра 2024. године**

Шеснаеста посебна сједница Народне скупштине Републике Српске одржана je 24. и 25. децембра 2024. године.

Предсједник Народне скупштине Републике Српске др Ненад Стевандић (у даљем тексту предсједник) отворио је засједање Шеснаесте посебне сједнице и констатовао да постоји кворум те да су одсуство са сједнице најавили народни посланици: Зоран Кокановић, Игор Црнадак, Милан Милаковић, Милка Савић, Драгомир Васић, Милан Касаповић, Жељко Дубравац и Недељко Гламочак.

Предсједник је обавијестио присутне да ће се радити док не буду апсолвиране тачке дневног реда, а да ће ***дан за гласање*** бити по окончању.

Шеснаеста посебна сједница сазвана је на основу члана 170 став 1 и 4 Пословника Народне скупштине Републике Српске.

Посланици ***су усвојили***

**ДНЕВНИ РЕД**

1. Заузимање става поводом Приједлога закона о граничној контроли БиХ и Приједлога закона о заштити личних података БиХ, који су упућени у парламентарну прoцедуру у Представнички дом Парламентарне скупштине БиХ;
2. Информација о урушавању правног система у БиХ кршењем Дејтонског мировног споразума;

***са***(присутно 68, гласало 66)***48 гласова за, 3 против и 15 посланика се уздржало од гласања.***

Прешло се на разматрање тачака дневног реда.

**Ад – 1: Заузимање става поводом Приједлога закона о граничној контроли БиХ и Приједлога закона о заштити личних података БиХ, који су упућени у парламентарну прoцедуру у Представнички дом Парламентарне скупштине БиХ**

Колегијум је одобрио да уводно излагање о овој тачки дневног реда поднесе Дарко Бабаљ, предсједник Клуба посланика СДС, ПДП и Листе за правду и ред у Парламентарној скупштини БиХ.

Народној скупштини су се обратили: Драшко Станивуковић, предсједник ПДП, Ненад Нешић у име ДНС-НПС, Ненад Стевандић, предсједник УС, Жељка Цвијановић, потпредсједница СНСД, Милан Петковић, предсједник српског Клуба у Парламентарној скупштини БиХ и Дарко Бабаљ, предсједник Клуба посланика СДС, ПДП и Листе за правду и ред у Парламентарној скупштини БиХ.

Колегијум је одобрио обраћање, у име Владе Републике Српске у трајању до 15 минута, министру унутрашњих послова Синиши Карану,.

Посланици су се изјаснили, на основу члана 133 став 7, да се о овој тачки јављају представници или шефови клубова и један посланик из сваког клуба, те по један из посланичких група *(*присутно 69, гласало 67 *–* ***61 глас за, 6 против и ниједан посланик се није уздржао од гласања****).*

Редослијед излагања о овој тачки дневног реда је на основу члана 132 Пословника.

У посланичкој расправи, учествовали су: Срђан Мазалица, Огњен Бодирога, Миланко Михајилица, Небојша Вукановић, Мирна Савић Бањац, српски члан Предсједништва БиХ Жељка Цвијановић, Ђорђе Вучинић и Томица Стојановић.

Криви навод или реплику имали су Срђан Мазалица и министар унутрашњих послова Синиша Каран.

Закључена је расправа.

Завршну ријеч о овој тачки дневног реда поднио је Дарко Бабаљ, предсједник Клуба посланика СДС, ПДП и Листе за правду и ред у Парламентарној скупштини БиХ.

***У дану за гласање***, 25. децембра 2024. године, посланици су приступили изјашњавању о закључцима.

Закључак Клуба посланика СНСД, НПС-ДНС, ДЕМОС-СПС, СП и УС

1. Народна скупштина Републике Српске обавезује Владу Републике Српске да у року од 30 дана упути у процедуру Закон којим ће се уредити процедура разматрања питања о којима одлучује Парламентарна скупштина БиХ, на начин да се о истима претходно изјасни Народна скупштина Републике Српске

***усвојен је*** ***са*** (присутно 64, гласало 64) ***50 гласова* *за, 14 против и ниједан посланик се није уздржао од гласања.***

Закључак Клуба посланика СНСД, СДС, ПДП,НПС-ДНС, ДЕМОС-СПС, СП и УС

1. Народна скупштина Републике Српске задужује Законодавни одбор Народне скупштине Републике Српске да припреми амандмане на Приједлог закона о заштити личних података БиХ и изјашњење о Приједлогу закона о граничној контроли БиХ, те исте достави српским представницима у Парламентарној скупштини БиХ

***усвојен је са*** (присутно 64, гласало 64) ***60 гласова* *за, 4 против и ниједан посланик се није уздржао од гласања.***

**Ад – 2: Информација о урушавању правног система у БиХ кршењем Дејтонског мировног споразума**

У име предлагача уводно излагање поднијела је Ранка Перић Ромић, народни посланик.

Предсједник је обавијестио присутне о редослиједу обраћања: Синиша Каран, министар унутрашњих послова у име Владе Републике Српске у трајању до 15 минута, Невенко Врањеш, омбудсман БиХ из реда српског народа у трајању до 10 минута, те предсједници политичких партија у трајању до 15 минута: Драшко Станивуковић, предсједник ПДП, Петар Ђокић, предсједник СП, Недељко Чубриловић, предсједник ДЕМОС, Ненад Нешић, предсједник НПС-ДНС, Ненад Стевандић, предсједник УС, Горан Селак, предсједник СПС, Јелена Тривић, предсједник НФ, Жељка Цвијановић у име СНСД и Дарко Бабаљ у име СДС.

Редослијед излагања о овој тачки дневног реда био је на основу члана 132 Пословника.

У посланичкој расправи, учествовали су: Срђан Мазалица, Огњен Бодирога, Славиша Марковић, Срђан Тодоровић, Споменка Стевановић, Небојша Вукановић, предсједник Владе Републике Српске Радован Вишковић, Рамиз Салкић, Загорка Граховац, Перо Ђурић, Радислав Дончић и Миланко Михајилица.

Криви навод или реплику, имали су: Небојша Вукановић, министар унутрашњих послова Синиша Каран, Рамиз Салкић, министар пољопривреде, шумарства и водопривреде Саво Минић, министар за научнотехнолошки развој, високо образовање и информационо друштво Жељко Будимир, Перо Ђурић и Огњен Вукојевић.

Закључена је расправа.

О овој тачки дневног реда није било завршне ријечи.

***У дану за гласање***, 25. децембра 2024. године, посланици су приступили изјашњавању о закључцима.

Изјашањавање о закључцима Клуба посланика СНСД, ДНС-НПС, ДЕМОС-СПС, СП и УС било је појединачно.

1. **Народна скупштина Републике Српске усваја Информацију о урушавању правног поретка у БиХ кршењем Дејтонског мировног споразума противправним дјеловањем високих представника у БиХ, антидејтонским дјеловањем Уставног суда БиХ, Суда и Тужилаштва БиХ.**

***Закључак је усвојен са*** (присутно 64, гласало 54) ***50 гласова* *за, 4 против и ниједан посланик се није уздржао од гласања.***

1. **Народна скупштина Републике Српске остаје привржена поштовању територије и подијељеног суверенитета између ентитета  и БиХ, дефинисаног Општим оквирним споразумом за мир у БиХ (даље: Дејтонски мировни споразум), нарочито Анексом II.**

***Закључак је усвојен са*** (присутно 64, гласало 64) ***60 гласова* *за, 4 против и ниједан посланик се није уздржао од гласања.***

1. **Народна скупштина Републике Српске констатује да су у БиХ тешко нарушени правни систем и правна сигурност свих грађана Републике Српске и БиХ с обзиром на доношење незаконитих одлука од стране свих досадашњих високих представника, али и Кристијана Шмита који није изабран за високог представника у складу са Анексом X Дејтонског мировног споразума. Народна скупштина Републике Српске подсјећа да високи представници немају мандат да врше уставотворну и законодавну власт наметајући сопствена и персонална рјешења као општеобавезујућа.**

***Закључак је усвојен са*** (присутно 64, гласало 64) ***60 гласова* *за, 4 против и*** ***ниједан посланик се није уздржао од гласања.***

1. **Народна скупштина Републике Српске констатује да правни систем Европске уније не прихвата могућност да неизабрани странац доноси законе умјесто демократски изабраних институција, те захтијева од именованих и изабраних представника Републике Српске из српског констутитивног народа у заједничким институцијама, да обуставе одлучивање из домена европских интеграција све док се не успоставе услови да се процес европских интеграције одвија у складу са постулатима демократије и владавине права.**

***Закључак је усвојен са*** (присутно 64, гласало 54) ***50 гласова* *за, 4 против и ниједан посланик се није уздржао од гласања.***

1. **Народна скупштина Републике Српске захтијева да се пониште акти који су проистекли из неуставних радњи страног појединца, који по уставу није ни овлаштени предлагач закона нити законодавац, те да се отклоне девијације које су проистекле из таквог неуставног дјеловања како би се кретање ка Европској унији неометано наставило.**

***Закључак је усвојен са*** (присутно 64, гласало 54) ***50 гласова* *за, 4 против и ниједан посланик се није уздржао од гласања.***

1. **Народна скупштина Републике Српске констатује да су институције правосуђа на нивоу БиХ, Суд БиХ, Тужилаштво БиХ и Високи судски и тужилачки савјет неуставне категорије, које је наметнуо високи представник доношењем незаконитих одлука, супротно Уставу БиХ, владавини права и свим демократским начелима.**

***Закључак је усвојен са*** (присутно 64, гласало 58) ***49 гласова* *за, 9 против и ниједан посланик се није уздржао од гласања.***

1. **Народна скупштина Републике Српске констатује да неуставни Тужилаштво БиХ и Суд БиХ воде политички монтиран процес против представника Републике Српске, а који се заснива на незаконито наметнутим одлукама Кристијана Шмита а из разлога јер су представници Републике Српске поступали искључиво у складу са уставним и законским овлашћењима и обавезама у оквиру законодавног поступка чији је носилац Народна скупштина Републике Српске, те у складу са тим захтијева од истих да одмах обуставе овај политички монтиран процес.**

***Закључак је усвојен са*** (присутно 64, гласало 59) ***50 гласова* *за, 9 против и ниједан посланик се није уздржао од гласања.***

1. **Народна скупштина Републике Српске упозорава да европски правни стандарди забрањују вођење нехуманих и деградирајућих судских поступака против лица у стању здравствене угрожености што Суд БиХ управо чини и удаљава БиХ од европског пута. Народна скупштина Републике Српске сматра да предсједник Републике Српске и директор Службеног гласника Републике Српске не треба да се одазивају на позиве Суда БиХ, док предсједник Републике не буде здравствено способан да учествује у поступку.**

***Закључак је усвојен са*** (присутно 64, гласало 57) ***50 гласова* *за, 7 против и ниједан посланик се није уздржао од гласања.***

1. **Народна скупштина Републике Српске захтијева од именованих и изабраних представника Републике Српске из српског конститутивног народа у заједничким институцијама БиХ да обуставе одлучивање на нивоу БиХ, осим у случају одлучивања по којем се врши пренос надлежности са Републике Српске на ниво заједничких институција или се на други начин угрожава позиција Републике Српске, све док Европска унија не обезбиједи нормалне и правичне услове и стандарде суђења у БиХ, а који не постоје због противуставног и противзаконитог доношења одлука од стране неизабраног појединца, чији се боравак у БиХ не може више оправдати ни на који начин.**

***Закључак је усвојен са*** (присутно 64, гласало 59) ***50 гласова* *за, 9 против и ниједан посланик се није уздржао од гласања.***

1. **Народна скупштина Републике Српске осуђује мијешање Тужилаштва БиХ у рад Народне скупштине Републике Српске, која по Уставу Републике Српске врши уставотворну и законодавну власт и чије одлуке може преиспитивати само Уставни суд Републике Српске. Народна скупштина Републике Српске констатује да је последњим спорним дјеловањем Тужилаштва БиХ повријеђено правно начело подјеле власти, што представља атак на уставно устројство БиХ и крајњи покушај застрашивања народних посланика чије су одлуке суверене и заштићене имунитетом.**

***Закључак је усвојен са*** (присутно 64, гласало 54) ***50 гласова* *за, 4 против и ниједан посланик се није уздржао од гласања.***

1. **Народна скупштина Републике Српске констатује да злоупотреба Тужилаштва БиХ и покушај мијешања у рад највишег представничког тијела Републике Српске морају бити персонализовани и процесуирани. У противном, Народна скупштина Републике Српске ће, у циљу заштите Општег оквирног споразума за мир у БиХ и уставног поретка Републике Српске, бити принуђена да предузме посебне мјере које ће бити у служби заштите Дејтонског споразума.**

***Закључак је усвојен са*** (присутно 64, гласало 54) ***50 гласова* *за, 4 против и ниједан посланик се није уздржао од гласања.***

1. **Народна скупштина Републике Српске тражи од Владе Републике Српске да у најкраћем року изради и упути у процедуру приједлог допуна Кривичног законика Републике Српске којим ће бити инкриминисано непоштовање и неизвршавање одлука институција и органа Републике Српске.**

***Закључак је усвојен са*** (присутно 64, гласало 59) ***55 гласова* *за, 4 против и ниједан посланик се није уздржао од гласања.***

1. **Ови закључци ступају на снагу даном доношења.**

***Закључак је усвојен са*** (присутно 64, гласало 54) ***50 гласова* *за, 4 против и ниједан посланик се није уздржао од гласања.***

У дану за гласање, одсутни су били народни посланици: Зоран Кокановић, Диана Чекић, Игор Црнадак, Милан Милаковић, Милка Савић, Драгомир Васић, Милан Касаповић, Жељко Дубравац, Недељко Гламочак, Тања Вукомановић, Мирјана Орашанин, Милан Петровић и Амир Хуртић.

Овим је окончан рад о дневном реду Шеснаесте посебне сједнице Народне скупштине Републике Српске.

У складу са чланом 174 став 10 Пословника саставни дио овог записника је стенограм од 180 страна, тонски и видео-запис Шеснаесте посебне сједнице Народне скупштине Републике Српске.

**ГЕНЕРАЛНИ СЕКРЕТАР ПРЕДСЈЕДНИК**

**НАРОДНЕ СКУПШТИНЕ НАРОДНЕ СКУПШТИНЕ**

***Боран Босанчић Др Ненад Стевандић***